Faktore by beroepskeuse - Solidariteit Wêreld LoopbaanSolidariteit Wêreld Loopbaan
Tuis › Artikels › Faktore by beroepskeuse
Die inperking het baie ontwrigting in almal en ook kinders se lewens veroorsaak. Tog is die belangrik dat ons kinders besef dat die lewe aangaan. Na die inperking moet hulle verder studeer en werk. Hul beroepskeuse is van kardinale belang in 'n wêreld wat verander het.
'n Beroepskeuse is een van die belangrikste besluite wat jy in jou lewe sal maak en het 'n enorme impak op jou lewe. Die keuse van 'n loopbaan is dus nie 'n besluit wat sommer ligweg geneem behoort te word nie. Daar is belangrike faktore wat in aanmerking geneem moet word.
Dr. ST Potgieter, sielkundige, bespreek kortliks van hierdie faktore:
Dit is belangrik om te bepaal of jou persoonlikheid by die aard van 'n sekere beroep sal inskakel. Indien jy teruggetrokke is, mag die loopbaan van 'n toergids dalk nie by jou geaardheid pas nie. Daarteenoor sal die beroep van 'n toergids waarskynlik vir die ekstrovert meer geskik wees.
Kinders se belangstellings in die vroeër kinderjare fluktueer heelwat. By die ouer kind, gewoonlik rondom agtien jaar, raak die belangstelling relatief meer konstant en kan dit doeltreffender by 'n beroepskeuse aangewend word. Jy kan oor die belangstelling beskik om 'n mediese dokter te word, maar jou skolastiese punte mag te laag wees hiervoor. Leer ken die wêreld van werk.
Daar is vele aanlegte wat nie met psigometriese toetsing gemeet kan word nie, byvoorbeeld handvaardigheid, kuns- of 'n sportaanleg. Vakprestasie gee gewoonlik reeds 'n goeie aanduiding van sommige aanlegte, byvoorbeeld 'n leerling se prestasie in tale behoort 'n aanduiding van sy of haar verbale aanleg, of wiskunde van 'n numeriese aanleg, te wees. Gewoonlik weet leerlinge al tot 'n groot mate wat hulle sterker aanlegte is.
Sekere beroepe verg 'n sterker intellektuele vermoë. Verstandsvermoë kan dus bepalend wees by die keuse van verdere akademiese studies en by beroepskeuse. Verstandsvermoë is wel 'n belangrike faktor, maar dit is nie die enigste faktor vir sukses nie. Harde werk en deursettingsvermoë speel 'n groot rol daarin om suksesvol in jou beroep te wees.
Hierdie aspek word dikwels onderskat by beroepskeuse. Motivering bepaal tot 'n groot mate 'n student se deursettingsvermoë, werkywer, selfvertroue en om op doelwitte gefokus te bly. 'n Student wat gemiddeld op skool presteer het, kan met harde werk en pligsgetrouheid groot sukses behaal. Daarteenoor kan gebrekkige motivering 'n intelligente student verhinder om sy of haar potensiaal te bereik.
Finansies speel dikwels 'n belangrike rol. Opleiding aan universiteite en kolleges is duur en wanneer daar 'n gebrek aan geldelike ondersteuning is, kan dit 'n struikelblok in die pad van verdere studies wees. Begin dus reeds vroeg om aansoek te doen vir beurse en lenings. Skakel met opleidingsinstansies en maak seker van die kostes, betalingsmetodes, beurse en so meer.
Hierdie is 'n belangrike aspek by beroepskeuse. Wanneer 'n leerling in kontak kom met 'n beroep, sommige kere deur toeval, kan die belangstelling in daardie beroepsveld geprikkel word. Daarom is dit nodig om 'n kind reeds van vroeg af bloot te stel aan die wêreld van werk deur besoeke, lees, gesprekke en werkskadu.
Realiteit van aanvraag
Die realiteit van werksaanvraag vir 'n sekere beroep is belangrik. Dit is 'n aspek wat in aanmerking geneem behoort te word met 'n beroepskeuse. Die vraag na sommige beroepe mag oorversadig wees, terwyl daar in ander beroepe 'n tekort aanwesig is. Tegnologiese en wetenskaplike vooruitgang bring nuwe beroepe tot stand – hier hoef 'n mens net te dink aan die talle nuwe beroepsrigtings wat ontstaan het sedert rekenaars, internet en selfone die lig gesien het. En natuurlik is daar 'n klomp beroepe wat nie meer bestaansreg het nie en uit die mark verdwyn het. Bestudeer dus die neigings en tendense in die wêreld van werk.
Bogenoemde aspekte is belangrik wanneer 'n beroepskeuse oorweeg word. Dit gebeur dat 'n persoon sommer die eerste beste werk kies, dit sy of haar loopbaan maak, en vir jare daarna ongelukkig en gefrustreerd in so 'n beroep staan. Deur ondersoek in te stel na bogenoemde faktore, en 'n beroepsvoorligter of -sielkundige te raadpleeg, kan 'n leerling 'n sinvolle keuse maak wat tot 'n gelukkige en bevredigende loopbaan lei.
Met die huidige situasie in ons skole moet ouers onthou dat kinders ook deur 'n moeilike tyd gaan tydens hierdie grendeltyd – toon begrip en staan hulle by.